শতভাগ বিদেশি-মালিকানাধীন প্রতিষ্ঠানকে বন্ড লাইসেন্স দেয়ার ব্যাপারে আপত্তি তুলেছে ঢাকা কাস্টমস বন্ড কমিশনারেট। কারণ লাইসেন্সের অপব্যবহার করলে এ ধরনের প্রতিষ্ঠানের কর্তাব্যক্তিদের দোষী সাব্যস্ত করা যায় না এবং রাজস্ব আদায় সম্ভব হয় না। এ জন্য বিদেশি প্রতিষ্ঠানকে বন্ড লাইসেন্স দেয়ার ক্ষেত্রে বেশকিছু ঝুঁকি এবং বন্ডেড ওয়্যারহাউস লাইসেন্সিং বিধিমালা সংশোধনের প্রয়োজনীয়তা উল্লেখ করে সম্প্রতি জাতীয় রাজস্ব বোর্ডে (এনবিআর) চিঠি দিয়েছে ঢাকা কাস্টমস বন্ড কমিশনারেট। চিঠিতে পুরনো মেশিনের আমদানি প্রাপ্যতা নির্ধারণ জটিলতা, ভাড়া জায়গায় স্থাপন করা কারখানার লাইসেন্স দেয়ার ঝুঁকি, সিটি কর্পোরেশন এলাকায় অবস্থিত শিল্পের লাইসেন্স না দেয়া এবং প্রতিষ্ঠানের সব পরিচালককে বন্ডার হিসেবে মনোনয়ন দেয়ার যৌক্তিকতাও তুলে ধরা হয়।